Π. Ρήγας: Πρωτοφανής η απόφαση ΣτΕ για τα θρησκευτικά

“Μόνο σε δικτατορίες γίνονται αυτά, μόνο σε άλλα καθεστώτα γίνονται αυτά, το να καθορίζει το ΣτΕ ή η Δικαιοσύνη το πώς θα γίνονται τα μαθήματα στην εκπαίδευση”, δήλωσε χαρακτηριστικά ο γραμματέας της Κεντρικής Επιτροπής του ΣΥΡΙΖΑ, Πάνος Ρήγας, στον ραδιοφωνικό σταθμό του ΑΠΕ-ΜΠΕ, “Πρακτορείο 104,9 fm”, αναφερόμενος στην απόφαση του Συμβουλίου της Επικρατείας, με την οποία κατά πλειοψηφία κρίθηκαν πολλαπλώς αντισυνταγματικές οι αλλαγές που έγιναν επί υπουργίας Νίκου Φίλη στη διδασκαλία του μαθήματος των Θρησκευτικών.

“Είναι πρωτοφανής αυτή η απόφαση, γιατί εδώ δεν μιλούσε, ούτε λέει κανένας, αν θα φύγει ή θα παραμείνει το μάθημα των Θρησκευτικών. Κατά τη γνώμη μας – και το έχω πει και ως εκπαιδευτικός – το μάθημα των Θρησκευτικών δεν μπορεί να είναι ομολογιακό, πρέπει να αφορά όλες τις θρησκείες και την εμβάθυνση σε αυτές και αυτό είχε συμφωνηθεί και με την Ορθόδοξη Ελληνική Εκκλησία. Δεν αμφισβητεί κανένας ότι η ορθόδοξη θρησκεία είναι κυριαρχούσα και βάσει του Συντάγματος στην Ελλάδα, αλλά το πώς θα γίνεται το μάθημα και με τι τρόπο […] Eίναι απαράδεκτη απόφαση. Ανοίγουμε άλλους δρόμους, οδηγούμαστε σε άλλες ατραπούς… Δηλαδή φαντάζεστε να μας πουν κάποια στιγμή ότι δεν θα μιλάμε για τον Δαρβίνο; Αυτό είναι σκοταδισμός και δεν το πιστεύω – όχι σαν Αριστερός που είμαι, δεν το πιστεύουμε ως δημοκρατικοί πολίτες – ότι φτάσαμε σε αυτό το πράγμα. Αυτή η ιστορία δεν πρόκειται να περάσει”, τόνισε ο κ. Ρήγας.

Όσον αφορά την υπόθεση Novartis και την αποχώρηση της αντιπολίτευσης από την προανακριτική επιτροπή, ο γραμματέας του ΣΥΡΙΖΑ μίλησε για “άτακτη φυγή”, επισημαίνοντας ότι “ειδικά ο κ. Βενιζέλος και άλλοι, οι οποίοι υποτίθεται ότι έχουν και συνταγματικές γνώσεις, δυστυχώς δεν τιμούν ακόμη και με την επιστημονική τους επάρκεια αυτό που πρέπει να είναι προς τον πολίτη”.

“Αν θέλουμε να υπάρχει φερεγγυότητα των θεσμών στα μάτια του πολίτη και εμπιστοσύνη στους θεσμούς, όλα αυτά πρέπει να συνεχιστούν. Δε γίνεται να κλείσουμε τα μάτια και να το κουκουλώσουμε, δεν υπάρχει περίπτωση αυτό να γίνει”, υποστήριξε στη συνέχεια.

Καταλήγοντας, σχετικά με την υπόθεση των δύο Ελλήνων στρατιωτικών που κρατούνται στις τούρκικες φυλακές, ο κ. Ρήγας υπογράμμισε πως από την πλευρά της Κυβέρνησης γίνονται όλες οι απαραίτητες διπλωματικές και πολιτικές ενέργειες τονίζοντας ότι “πρέπει και η Τουρκία να αντιληφθεί ότι δεν βοηθάει μία αύξηση της έντασης χρησιμοποιώντας αυτό το θέμα”, ενώ πρόσθεσε πως έχουν γίνει σχετικές ενέργειες και έχει ασκηθεί πίεση και στο ΝΑΤΟ και στην ΕΕ για το συγκεκριμένο θέμα.