Ν. Βούτσης: «Αναχρονιστική αναδίπλωση» η απόφαση του ΣτΕ για τα θρησκευτικά

Κύκλοι της Εκκλησίας και ένα μέρος τη ηγεσίας δεν μπορούν ν’ αντιληφθούν πως η πολιτεία έχει τον πρώτο και τον τελευταίο λόγο για την εκπαίδευση και όχι κατήχηση στα σχολεία, δήλωσε χαρακτηριστικά ο πρόεδρος της Βουλής, Νίκος Βούτσης σχολιάζοντας την απόφαση του Συμβουλίου της Επικρατείας για το μάθημα των θρησκευτικών.

Μιλώντας στον ραδιοφωνικό σταθμό “Στο Κόκκινο 105,5”, ο κ. Βούτσης έκανε λόγο για “συντηρητικές νοοτροπίες, οι οποίες γίνεται προσπάθεια από ορισμένες πλευρές να επιβληθούν”. Στη συνέχεια, ανέφερε πως έχει τεθεί αρκετές φορές “το ζήτημα για την Ελλάδα “Μετά”, αν δηλαδή  θα είναι μια Ελλάδα «Ελλάς-Ελλήνων-Χριστιανών» και συντηρητικής αναδίπλωσης (και αυτό περιλαμβάνει όλες τις εκφάνσεις, δηλαδή και τα εθνικά ζητήματα, αλλά και τη σχέση Κράτους – Εκκλησίας) ή θα είναι πραγματικά μια κανονική ευρωπαϊκή χώρα που θα προσπαθήσει να ορθοποδήσει”.

“Αυτό το δίλημμα μπαίνει και ξαναμπαίνει με χίλιες δυο μορφές και αφορμές, τέθηκε και χθες με αφορμή την απόφαση του ΣτΕ, η οποία είναι προφανώς ένα σήμα, ένα μήνυμα αναδίπλωσης, αναχρονιστικής αναδίπλωσης, σε ένα κεντρικό ζήτημα στο οποίο η πολιτεία έχει τον πρώτο και τον τελευταίο λόγο, για την εκπαίδευση και όχι την κατήχηση στα σχολεία”, επισήμανε ο πρόεδρος της Βουλής.

Καταλήγοντας, ο κ. Βούτσης συνέχισε την κριτική του λέγοντας ότι “είναι προφανές πως από κύκλους της Εκκλησίας και ένα μέρος της ηγεσίας της αυτό δεν γίνεται αντιληπτό. Γι’ αυτό παρακινούν και ενεργοποιούν και τη δικαστική βούλα, η οποία εν προκειμένω με έναν πάρα πολύ σαφή αναχρονιστικό λόγο και τρόπο έθεσε τη δικιά της σφραγίδα σε μια εκσυγχρονιστική και άκρως αυτονόητη προσπάθεια πολιτικής η οποία είχε υπάρξει από το υπουργείο Παιδείας και από τον τότε υπουργό κ. Ν. Φίλη».